Sodanjulistus

Sodanjulistus on valtion virallinen ja yksipuolinen ilmoitus toiselle valtiolle siitä, että se haluaa aloittaa sodan tätä vastaan. Sodan julistaa toimivaltainen valtion viranomainen, ja se toimitetaan vihollisvaltiolle. Sodanjulistuksessa määritellään sodan alkamisen tarkka ajankohta mainitun vihollisen kanssa. Sodanjulistuksen jälkeen valtioiden välillä vallitsee sotatila.

Haagin vuoden 1907 sopimuksen mukaan sodanjulistus tulee antaa ennen sodan aloittamista. Valtio voi myös esittää toiselle ultimaatumin, joka sisältää ehtoja, jotka toisen valtion pitää täyttää, ettei sotaa aloitettaisi. Useat sodat on aloitettu ilman julistusta, ja varsinkin toisen maailmansodan jälkeen sodanjulistukset ovat olleet hyvin harvinaisia.

 Historia 
Sodanjulistuksia tehtiin jo antiikin aikoina niin Kreikan kaupunkivaltioiden välillä kuin Rooman valtakunnassakin. Keskiajalla sodanjulistusta pidettiin ritarillisena tapana, ja yllätyshyökkäystä ilman sodanjulistusta pidettiin kunniattomana. Joskus sodanjulistuksessa vihollinen haastettiin saapumaan taistelukentälle tiettynä aikana.

Keskiajalle asti sota julistettiin usein niin, että airut luki sen seremoniallisesti ääneen maiden rajalla. Westfalenin rauhan 1648 jälkeen tavaksi tuli antaa virallinen ilmoitus ja kutsua diplomaatit kotimaahan.

Muodollisista sodanjulistuksista tuli harvinaisia vuoden 1700 jälkeen, ja harvaa sotaa edelsi enää muodollinen sodanjulistus. Joskus muodollinen sodanjulistus annettiin vihollisuuksien jo alettua. Vielä vuoteen 1904 saakka jonkinlainen sodanjulistus kuitenkin yleensä annettiin. Sen jälkeen sodanjulistuksista tuli harvinaisia, koska niitä alettiin pitää turhina ja vastapuolta hyödyttävinä.

Sodanjulistuksia koskeva laki perustuu nykyisin Haagin rauhankonferensseihin 1899 ja 1907. Lailla pyrittiin estämään yllätyshyökkäykset aikana, jolloin aseteknologia oli kehyttynyt ja nopeat joukkojen siirrot mahdollistuneet. Haagin sopimuksen on ratifioinut 36 valtiota ja lisäksi allekirjoittanut 17 valtiota. Sopimuksessa sanotaan, että vihollisuuksien ei pitäisi alkaa ilman sodanjulistusta tai ultimaatumia, jossa on ehdollinen sodanjulistus. Sodanjulistukselle tulee myös antaa syy.

1900-luvulla yleisin tapa julistaa sota oli diplomaattisen nootin antaminen valtion lähettiläälle, joka sitten vei tiedon omalle hallitukselleen.

Ensimmäisessä maailmansodassa annettiin vielä useita sodanjulistuksia. Kaikkia sodanjulistuksia ei kuitenkaan seurannut taisteluita, kuten Latinalaisen Amerikan maiden sodanjulistuksia Saksalle. Ensimmäisen maailmansodan jälkeen sodanjulistukset harvinaistuivat.

Toisessa maailmansodassa vihollisuudet alkoivat usein hyökkäyksellä ilman sodanjulistusta, etenkin sodan alkuvaiheissa. Sodan julistivat esimerkiksi Ranska ja Yhdistynyt kuningaskunta Saksalle ja Saksa Yhdysvalloille. Japanin ja Yhdysvaltojen välistä sotaa edeltävä viestienvaihto ja molemminpuoliset ultimaatumit ovat kiistanalaisia sodanjulistuksen kannalta, mutta Yhdysvallat julisti sodan Japanille Pearl Harbourin hyökkäystä seuraavana päivänä.

Toisen maailmansodan jälkeen sotia ei enää ole julistettu. Sodan aloittaminen ilman sodanjulistusta ei ole aiheuttanut mitään seuraamuksia kansainvälisen lain mukaan. Koska hyökkäyssodat on kielletty, valtiot eivät enää kutsu aloittamiaan sotia sodiksi, vaan mieluummin esimerkiksi ”kansainvälisiksi aseellisiksi konflikteiksi”.

 Lähteet 

Luokka:Sodan lait
Luokka:Seulonnan keskeiset artikkelit
Luokka:Julistukset